LidanRubinov/Halacha-QA huggingface dataset:
שאלה: חברה שלי בורחת מהבית: יש לי חברה חוזרת בתשובה, חרדית עם ילדים קטנים בבית. בשנתיים אחרונות יש לה בעיות במשפחה ובכל מריבה היא עוזבת את הבית להורים שלה שגרים רחוק מאוד מהעיר. בעיקר בחגים היא נוסעת להורים שלה (לבד, בלי הסכמת בעלה - בגלל שההורים מדליקים טלויזיה בשבתות ובחגים והוא לא מסכים לנסוע אליהם). אני חברה טובה מאוד ורוצה לעזור להם. מה עלי לעשות? להתערב או לא להתערב?
תשובה: נראה לי שלא כדאי להתערב אלא אם כן יבקשו ממך. כדאי לומר לאישה שעליה להבין את בעלה שאיננו מסכים לבוא למקום של חילול שבת וחג. במקום לכעוס עליו, כדאי לנסות לשכנע את הוריה לכבד את בעלה ובזמן שיבוא לא להדליק טלוויזיה באותה שבת. לא יתכן ולא צודק, שהוריה לא יכבדו את רצון בעלה, אפילו לזמן קצר. שלמות המשפחה חשובה יותר מהטלוויזיה, אבל את עבודת השכנוע רק היא, בתור בת, יכולה לעשות, כיוון שעליה לא יכעסו, גם אם לא יסכימו לקבל את דבריה. וכדאי שתדע, שלכתחילה גם לטובת ילדיה הקטנים, כדאי שתמעט מאוד את הביקורים בשבתות וחגים בבית הוריה. תוכל לנסוע אליהם במוצ"ש או בחול המועד, אבל לא בזמן שהפגיעה בשבת ובחג לא מאפשרת שהייה בכבוד ובשמחה.
שאלה: מרפאה של חוצנים: לאחרונה חלה קרוב משפחה במחלה קשה. בני משפחתי פנו למרפאת חוצנים אשר נמצאת באיזורנו ולאחר ביקור של החוצנים אצל קרוב משפחתי חל שיפור במצבו לטובה גם במבחינה רפואית וגם מבחינה נפשית (הוא לא ידע כלל שהחוצנים טיפלו בו). האם ניתן להאמין בכוחות הריפוי של החוצנים?
תשובה: ע"פ מה ששמעתי וביררתי אין בזה ממש וזה יותר רפואה פסיכולוגית ולא גופנית ואיני רואה בכך בעיה אם לא משתפים בזה עבודה זרה או דרישה אל המתים. הרב רואי מרגלית.
שאלה: מוסיקה בערב צום: האם מותר לשמוע מוסיקה בערב צום גדליה או י בטבת? האם דיני הצום נכנסים לתוקפם כבר בלילה (מלבד אכילה ושתיה שאסורים רק מעלות השחר).
תשובה: ליל התענית הוא חלק מהתענית למרות שהצום מתחיל רק עם עלות השחר (עיין באהלה של תורה ח"ב סי' קב). אין להאזין למוסיקה עליזה בליל תענית.
שאלה: חינוך ילדים בעניין אלימות: איך ראוי לחנך ילד שמרביצים לו? האם זה נכון מבחינה חינוכית ללמד אותו להחזיר מכות?
תשובה: צריך לדעת מה הסיבה שהילד לא מחזיר מכות למכים אותו. אם הסיבה מפני שהוא מפחד בודאי שצריך לחזק בו את הבטחון והאומץ להדוף את המכים. אם הסיבה שיש לו אופי של ותרן ויש בזה גם מעלה בכל זאת יש ללמד אותו שלפעמים וויתור למכים מזיק להם ואם הוא יתנהג בגבורה כלפיהם זה דווקא לטובתם. ודווקא כאשר יעמוד נגדם יזכה ביחס של הערכה ורצון מצד הילדים להתחבר איתו.
שאלה: יום הכיפורים מכפר הכל??: האם ביום פטירתו אדם נידון גם על עבירות שנמחלו ביום הכיפורים? האם אדם שנפטר בצאת יום כיפור נחשב כצדיק גמור?
תשובה: ענינים אלו של מה שקורה בב"ד של מעלה לאחר פטירתו של אדם קצת סתומים ואינם מבוארים לפרטיהם על ידי חכמינו. אך יש להניח שמי שנפטר לאחר יום הכיפורים זכה שנמחלו עונותיו טרם שנפטר.
שאלה: לידה ביום כיפור: אשתי לקראת הסוף ההריון הראשון. האם מותר לנסוע ברכב לבית החולים ביום כיפור? האם עדיף להזמין אמבולנס? מאיזה שלב אישתי יכלה להפסיק את הצום? האם אני חייב לצום עד הסוף?
תשובה: אם יתחילו צירים תכופים בודאי תסעו לבית החולים, שספק סכנת נפשות דוחה איסור מלאכה ביום הכיפורים. משעת תחילת הלידה היולדת פטורה מהצום. והוא משעה שתשב על המשבר, היינו על מיטת היולדות, מתוך הערכה של המיילדת שהיא עומדת ללדת. או משעה שהצירים נעשים חזקים מאוד ותכופים מאוד עד שהיולדת אינה יכולה ללכת. או משעה שהדם החל שותת ויורד. אתה צריך להמשיך לצום, מפני שרק חולה שיש בו סכנה פטור מהצום.
שאלה: למה להתפלל אם כבר נגזר הדין? : אני בת 58. לפני 3 שנים בני בכורי נפטר עקב מחלה מאוד קשה במוח. מאז האמונה שלי התנפצה לרסיסים. אני לא מתפללת יותר ובקושי מכסה את הראש. עשינו למענו כל מה שיכולנו (מלבד הטיפולים הרפואיים, כמובן). אני צרפתייה וקשה לי לקרוא אך למרות זאת נלחמתי והתפללתי למענו 3 פעמים ביום את פיטום קטורת וקראתי תהילים. רב בירושלים ערך לו תיקון כרת (הוא ביקש 7,000 ש"ח לתמוך באברכים ושילמנו למרות מצבנו הכספי). בכיתי ללא סוף כי באמונתי הפשוטה סברתי שדמעות של אימא לא הולכות ריקם. מדוע בכל זאת בני שכל כך אהבתי נלקח ממני בעודו בן 32 ללא אישה וילדים ורק סבל צרוף שאפילו השטן לא ברא? בני נפטר כשהוא שוקל 25 ק"ג! הוא נרקב חי במיטה עם פצעי לחץ מפלצתיים שכירסמו בגופו. הוא למד בישיבת מכון מאיר ובמרכז הרב. למד ללא סוף. בכל צעד ושעל של חייו התורה הייתה קיימת. היכן כל הדמעות שהזלתי? חכמים אומרים שדמעות לא הולכות ריקם. למה בכלל הייתי צריכה להתפלל אם כבר נגזר דינו?
תשובה: כל מה שעשית היה טוב ונכון ולא היה לחינם. אף תפילה לא שבה ריקם, אף על פי שבנך נפטר, התפילות מלוות אותו במרומים ומועילות לו. אין אנו יודעים למה ריבונו של עולם לקח אותו אבל אנו יודעים שהכל לטובה ואין להצטער על המת יותר מידי. זה לא נכון, זה גם לו לטובתו. צריך לקבל את דינו של הקדוש ברוך הוא באהבה ולדעת שהייסורים שהבן עבר זיככו אותו והוא עלה זך וטהור לעולם הבא. וגם היסורים שהמשפחה עברה זיככו את המשפחה. וצריכים אתם לחיות מעתה בדרגה יותר גבוהה ולראות גם כמה דברים טובים יש לכם ולשמוח בהם וזה יעשה גם נחת רוח לבן שלכם במרומים. ואם אתם ממשיכים להצטער עליו כאשר הוא נמצא בעולם שכולו טוב אתם עושים לו צער. התחזקו והתנחמו וד' ישלח לכם נחומים.
שאלה: לא מוצאת את מי שפגעתי בו: אני מחפשת אדם שפגעתי בו ברבים לפני הרבה שנים. "הפכתי" את העולם ולא מצאתי אותו. הוא לא מופיע בספר הטלפונים. במקום עבדתו האחרון לא זוכרים אותו. אינני יודעת מה מקום מגוריו, במה הוא עוסק כיום, והאם הוא בכלל גר בארץ עדיין. איך אוכל לכפר על הלבנת הפנים? מה עלי לעשות?
תשובה: חטא שבין אדם לחברו הוא חטא כפול, כלפי שמיים וכלפי האדם שנפגע. לפי דברייך את מתחרטת מאוד על כך שפגעת בו, ואם כן על ידי וידוי וקבלה לעתיד כי לא תפגעי עוד באנשים באופן זה, קיימת את התשובה הנדרשת כלפי שמיים. את הפגיעה באותו אדם עדיין לא תקנת. על כן תמשיכי להתעניין היכן הוא נמצא. וכל זמן שלא תמצאי אותו הרי שאת אנוסה, ואין עלייך אשמה חמורה. ואם פגעת בשמו הטוב בפני אנשים שאת מכירה, את יכולה לבטל את דברייך בפניהם, ועל ידי כך תתקני באופן חלקי את החטא.
שאלה: חשבתי שמותר לאכול בצומות: בעבר חשבנו שמותר לי לאכול ולשתות כרגיל ב 9 באב וביום הכיפורים כהרה וכיולדת. אנחנו יודעים היום שהדבר הובן על ידינו לא נכון. כיצד ניתן לכפר על הדבר? האם חרטה כנה מעומק הלב, וידוי וקבלה להקפיד על שאלת חכם מספיקה או שיש עלינו לעשות דבר נוסף?
תשובה: אכן תשובה מעומק הלב וחרטה וקבלה להבא זו תשובה מלאה, אך עליכם לקבוע לימוד קבוע של הלכות כדי שתדעו מלכתחילה מה מותר ומה אסור. וכדי שתדעו מה לשאול.
שאלה: ברכת שהחיינו על מיץ רימון: לאחרונה התחלתי לשתות מיץ רימונים, עליו אני מברך שהכל. האם לאחר מכן, בעת אכילת הרימון עצמו, אני רשאי לברך שהחיינו? כיו"ב לגבי מיץ תפוזים.
תשובה: לגבי יין יש בזה דיון (לגבי ברכת שהחיינו), אבל כאן כיון שהשינוי בין הפרי למיץ לא כ"כ גדול לדעתי אין לברך שהחיינו במצב זה.
שאלה: מה אומרים במנחה אחרי שקיעה?: האם כהנים עולים לדוכן בתענית ציבור כאשר הגיעו לברכת כהנים לאחר השקיעה? האם אומרים אבינו מלכנו לאחר השקיעה? האם אומרים תחנון לאחר השקיעה?
תשובה: ברכת כהנים היא חלק מהסדר שאנו עושים כזכר למקדש ולכן היא צריכה להיות ביום ואם היא נדחתה ללילה צריכים לוותר עליה. "אבינו מלכינו" ניתן לומר גם בבין השמשות ואין בזה בעיה, ובכלל בהרבה מקומות נוהגים לומר "אבינו מלכינו" גם לאחר השקיעה ולא חוששים לזה. לגבי תחנון מפורש בפוסקים שאין לאומרה בלילה, אבל בבין השמשות בוודאי שניתן לאומרה וכך מפורש בפוסקים. כמובן שכדי לומר תחנון צריך להקפיד שיהיה ספר תורה באותו בית-כנסת כיון שבלעדי זה אי אפשר לומר תחנון כידוע.
שאלה: מערכת השקייה בשבת: האם מותר להפעיל מערכת השקייה ממוחשבת גם בשבת?
תשובה: אני לא ממליץ לעשות כן לכתחילה, אך אם חייבים להשקות בשבת מותר לעשות זאת על ידי מערכת ההשקיה הממוחשבת.
שאלה: למה יש תגים בספר התורה?: למה ספר התורה מלא באותיות מקושטות (תגין)? בשביל מה הם טובים?
תשובה: ע"פ דברי ח (שבת פרק הבונה, מנחות דף כט' כמדומני) נמסר כי צורת האותיות ועיטוריהם בתגים נמסרו למשה בהר סיני, ובתגים אלו יש רמז לדברי חוכמה נפלאים הראויים ליחידי סגולה וכך נאמר שם במנחות, שרבי עקיבא היה דורש תילי תילים של הלכות על כל תג בתורה. בדברי הארי הקדוש, מבואר כי התגים שמעל האותיות מרמזים למחשבות עליונות הגבוהות בהרבה מהתוכן הכלול במילים וההסתכלות על אותם תגים מקרינה אורות פנימיים בעומק הנשמה.
שאלה: שימוש חוזר בבולים: קיבלתי בדואר חבילה מחבר, והיו עליה בולים. להפתעתי הרבה ראיתי שהבולים אינם חתומים בחותמת הדואר, דבר המקנה לי את האפשרות להשתמש בהם פעם נוספת. התייעצתי עם חבר, והעלינו מספר סברות להיתר או איסור לשימוש בבולים אלו. אשמח לשמוע את פסקי הרבנים בנושא.
תשובה: אם פקיד הדואר לא החתים את המעטפות זו בעיה של הדואר והדבר דומה לאדם שמצא מציאה ברחוב. לכן להלכה נראה שמותר לך להשתמש בבולים. הרי מה ההבדל בין זה לבין אם מצא ברחוב מעטפה מבויילת שמותר לו להשתמש בה היות והבעלים התייאשו? אף כאן פקיד הדואר כנראה שכח ומן השמים זיכו לו, לכן מצד עיקר הדין מותר לו להשתמש. אמנם זו לא מידת חסידות. מצד מידת חסידות, מסופר על גדולי ישראל כששלחו מכתב על ידי שליח שלהם, שילמו בכל זאת למלכות דמי המשלוח כאילו היו שולחים על ידיהם. לכן מצד מידת חסידות יש מקום לשלם. לתשובת הרב יעקב אריאל.
שאלה: הנשיא מבקר אותנו: הנשיא יבקר בזמן הקרוב בבי"ס יסודי בשדרות, השאלה היא איזה הלכות יש בנושא הביקור?
תשובה: הנשיא בימינו לא דומה למלך של הדורות הקודמים שההלכה אומרת שיש לברך עליו "אשר חלק מכבודו ליראיו" (או "אשר חלק מכבודו לבשר ודם" אם זה מלך של גויים). אבל היום אין למוסד הנשיאות סמכויות שילטוניות של ממש והמינוי הוא יותר מינוי של כבוד ולכן אין בזה דין של חיוב הלכתי. מכל מקום בוודאי שצריך לנהוג בו כבוד בגלל שבכל זאת יש לו מעט סמכויות שלטוניות.
שאלה: מנהג גויים לגזור סרט אדום: האם לגזור סרט אדום בחניכה של סיפרייה חדשה הוא מנהג גויים?
תשובה: אמנם זה מנהג של גויים אבל אני לא חושב שזה אסור בגלל שאין בזה אבזרייהו של עבודה זרה. הם יצרו מין טקס שבעזרתו מסמלים את תחילת השימוש בסיפרייה, אבל כל זמן שהטקס נעשה בצורה סבירה ולא מקבל משמעויות שחורגות מעניין חניכת הסיפריה אני חושב שהדבר מותר. "בחוקותיהם לא תלכו" מתייחס לאבזרייהו של עבודה זרה או לדבר שהשכל שולל אותו, אבל כאן זה בסך הכל מעין מנהג (כמו שהיום גם גברים נוהגים ללבוש מכנסיים בניגוד לעבר וכד').
שאלה: חיילת דתיה בצבא: אני חייל בצפון שמשרתת איתו חיילת דתייה (מאוד) בתור סמבצ"ית מה שדורש ממנה לבצע פעולות חול בשבת. כיוון שאני בא מרקע דתי מאוד אני יודע כי היא דתייה באמת היא ממש מקפידה על קלה כבחמורה (3 תפילות ביום, כשרות קפדנית, ברכות, צניעות.) ועושה זאת מאהבה רבה לקב"ה. לאחר כמה שיחות עימה התברר לי כי היא מרגישה מאוד-מאוד לא בנוח לשרת בשבת כיוון כמעט תמיד נכפים עליה פעולות חילול (בנות מתקשרות ומדברות איתה חולין, למרות שהיא אומרת להם שהיא אינה יכולה לדבר, כי שבת, עצם העיסוק בהסבר מעין זה בשבת בטלפון נראה לה פסול). פרט לכך עצם השהות ליד אוכ שכולה חילונית ואף גויה(דרוזים) בשבת משרה עליה עצבות גדולה ביום זה. היא אישה לא רק דתית מאוד אלא גם אידיאליסטית, ז"א מכוונת מעשיה עפ"י אידיאלים חברתיים ובמקרה זה תרומה חברתית לביטחון המדינה. כיוון שראיתי שהיא חוששת לפנות לרב הבסיס מחשש שיחשבו שהיא משתמטת, או עניין מסוג זה, החלטתי לקבל על עצמי לברר עבורה אילו פעולות ניתן לנקוט כדי למנוע פגיעה שכזו בערכיה הדתיים. היא העלתה בפניי מס אופ : 1. יציאה חזרה לשירות לאומי. 2. מעבר לבסיס בו אין צורך לעשות שבתות בתפקיד. אודה לכם מאוד אם תפנו אליי לכתובת דואל זו תשובה בהקדם כיצד ניתן לטפל בבעיה זו. ע"י מעבר לשירות לאומי? אם כן איך? ע"י מעבר ליחידה אחרת? אם כן, מי מטפל בכך וכיצד ניתן להאיץ את הטיפול בכך ברגישות המירבית?
תשובה: אם היא רוצה לעבור לשירות לאומי, זה הדבר הטוב ביותר. שכן ידוע שגדולי הרבנים הורו לבנות שלא לשרת בצבא מסיבות שונות ובכללם הסיבות שפרטת. אינני יודע כיצד והאם ניתן לעבור למסגרת השירות הלאומי. אם תצליחו לברר זאת בעצמכם מה טוב, אם לא תפנו שוב לאתר זה, ובעזרת ה' יפנו אתכם לכתובת הנכונה. אם לא תרצה לעבור לשירות לאומי, אזי אתה צריך להפנות את השאלה לרב הבסיס כדי שיתערב בעצמו, מיוזמתו, ויברר את הפעילות שהיא נדרשת לעשות בשבת, וידריך אותה. ואם יהיה צורך יבקש את העברתה לבסיס אחר. כמובן יש לעשות זאת מיד. אם הרב לא יטפל בדבר, בבקשה תפנה אלי שוב בהקדם.
שאלה: לאכול אצל הורים שלא מעשרים: אשתי ואני מתארחים לשבת אצל הורי אישתי שגרים במושב. יש להם גינה שבה הם מגדלים צמחי תבלין ופירות והם משתמשים בהם להכנת האוכל. ברור לי כי לא מופרשים מהתבלינים ומהפירות תרומות ומעשרות. האם עלי לסרב לאכול כל מאכל שיש לי חשש לגביו שהוא בושל עם צמחים מהגינה?
תשובה: עליך להתנות בערב שבת שמכל מה שתאכל בשבת תפריש מעשרות. הנוסח נמצא בשמירת שבת כהלכתה פי"א. שיטות נוספות מהרב דב ליאור.
שאלה: חייבים לרכוש קרקע בארץ?: האם זאת מצווה, שלכל יהודי יהיה ד אמות בארץ ישראל?
תשובה: בודאי שיש מצוה לכל יהודי לקנות קרקע בארץ ישראל ולא רק ארבע אמות אלא דירה שלמה שיוכל לגור בה.
שאלה: אבן מקברי צדיקים: לקחתי מקבר יוסף (מהמצבה) אבן ושמתי אותה בתפילין לסגולה. האם יש בזה בעיה?
תשובה: אם האבן היא חלק מהקבר הרי היא אסורה בהנאה ויש להחזיר אותה למקומה ואם אינה חלק מהקבר הרי כל אבן בארץ ישראל היא קדושה אבל אין מקומה בשקית התפילין.
שאלה: בשר ודגים באותה צלחת: האם קיימת הלכה האוסרת אכילת דגים ובשר באותה הצלחת? חיפשתי בקיצור שולחן ערוך, אך לא מצאתי שום הלכה בנושא זה. אם קיימת הלכה כזאת, איך זה שבאולמות מגישים בשולחנות כבד או בשר כחלק מהסלטים, כשמנה ראשונה המוגשת היא דג?
תשובה: מנהג ישראל לימנע מלאכול דגים ובשר ביחד. באולמות יש מערכות כלים המאשפרות לאכול כל דבר לחוד. אם אין בקש מהמלצרים כלים אחרים.
שאלה: רשת ברזל במרפסת הסוכה: בחלל מרפסת הסוכה העמדתי רשת ברזל אשר פרושה על כל רוחב החלל. גודל החורים ברשת הוא 1 על 1 ס"מ. חוטי הברזל של הרשת דקים מאוד. האם ניתן להניח מעל רשת זו מוטות עץ ועליהם להניח את הסכך?
תשובה: אין אפשרות לסכך על רשת כזאת.
שאלה: משמעות מצוות מזוזה: למה חשוב כל כך לשים מזוזה? מה המשמעות של מזוזה? מאיפה זה לקוח?
תשובה: קודם כל זו מצווה מהתורה כשאר המצות ופרטיה ודיניה ניתנו למשה מסיני ובתורה שבעל פה. כתב בספר החינוך: משרשי המצוה להיות זכרון לאדם באמונת השם בבואו ובצאתו מביתו. הרב רואי מרגלית.
שאלה: תקיעת שופר לא נכונה: בראש השנה תקעתי בשופר. אחד המתפללים העיר כי אורך התקיעה צריך להיות 5 שניות. במשנה ברורה וברמ"א כתוב שאורך התקיעה בתשר"ת צריך להיות כאורך השברים והתרועה וכך היה. האם עלי לבקש מחילה?
תשובה: הסתכל בשעון ותבדוק האם אורך ה"שברים-תרועה" הוא חמש שניות. כמדומני שפחות ולכן נהגת כשורה.
שאלה: הקב"ה מדקדק איתי כחוט השערה?: הדוגמאות שמביא הרב בשיעור "השפעת מעשי האדם על המציאות" הן אך ורק של אנשים גדולים שה' מדקדק על מעשיהם כחוט השערה, ואילו אני לא מתקרב לדרגתם. אולי ה' לא מקפיד איתי על כל מעשיי?
תשובה: את הדוגמאות הללו כתב הרמח"ל במסילת ישרים כדי שכל אדם ילמד מהם. אמנם נכון שבצדיקים מדקדקים כחוט השערה, אך כל מעשה של כל אדם יש לו השפעה מסוימת כל אחד כפי דרגתו.
שאלה: אתרוג ללא חזקת כשרות: יש לי עץ אתרוג שרואים עליו בברור שאינו מורכב (בעצים מורכבים ניתן להבחין בקלות במקום ההרכבה) האם האתרוגים כשרים? (אם העץ הורבה ע"י ייחור מעץ מורכב, הרי תכונותיו הן כשל העץ ממנו נלקח הייחור וענף זה היה של אתרוג).
תשובה: אכן ניתן בקלות להכיר אם האתרוג מורכב. לגבי שאלתך, יש מחלוקת הפוסקים אם צריך חזקה ובירור גם על מקור העצים הבלתי מורכבים. יש הסוברים שצריך לוודא את מקור העצים: ראה תורת רבינו לר' שמואל סלנט ח"א עמ' סא-סב וחזון איש כלאיים סי' ג ס"ק ז. אך יש פוסקים הסוברים כפי שכתבת שהתכונות של הרוכב נשמרות ואף שפוסלים את האתרוג המורכב עצמו, אך אם נוטעים אח"כ ייחור מהרוכב, נחשב הוא אתרוג לכל דבר, ראה שו"ת בית אפרים או"ח סי' נו ד"ה והנה עדיין וד"ה אמנם בשו"ת שבו"י, ראה גם משפט כהן סי' כד אות י עמ' סג טור 2. בכל מקרה צריך בירור על מקור הייחור שממנו הרבו את העץ. למעשה, אף שיש פוסקים המתירים, אך נראה לי שלא כדאי להסתמך רק על האתרוג הזה כדי לקיים את המצווה, שכן במצוות עשה, צריך האדם לעשות השתדלות מיוחדת לקיים את המצווה, ולא להקל מחמת ספקות שכיחות נמוכה של איסור וכדו', ראה משך חכמה סוף פ' בא. בברכת התורה והארץ, הרב יואל פרידמן.
שאלה: להתפלל יחף: האם מותר למתפלל או לשליח ציבור להתפלל יחף?
תשובה: כתב השו"ע בסימן צא שלא יעמוד ברגלים מגולים. וכתב המשנב"ר שבארצות החמות שהולכים גם בפני גדולים יחפים מותר. וכיון שאין אנו נוהגים בארץ לעמוד בפני גדולים ברגלים יחפות, יש ללבוש מנעליו לפני שעומד להתפלל. הרב רואי מרגלית.
שאלה: חסד, צדקה ורוע הגזירה: למה נאמר שדווקא צדקה הוא אחד מ-3 הדברים שמעבירין את רוע הגזרה, הרי לפי דברי ח חסד יותר גדול מהצדקה שזה רק בממונו וזה גם בגופו וגם בממונו?
תשובה: הצדקה שמוזכרת במאמר ח זה, היא כוונה כוללת לכל המצות שבין אדם לחבירו שאדם יכול לעזור לחבירו. הרב יוסף וייצן.
שאלה: צדיקים בעשי"ת: הימים שבין ראש השנה ליום הכיפורים נועדו לאנשים בינונים אשר יש להם מחצית עוונות ומחצית זכויות (כי לצדיקים ולרשעים כבר נפסק הדין בראש השנה). אך ישנם צדיקים כמו גדולי הדור שלגביהם בוודאי יש רוב זכויות. למה הם צריכים את הימים האלו?
תשובה: קודם כל אף אחד לא מחזיק מעצמו צדיק, וידוע שבעל התניא בספרו מגדיר בינוני כל אדם שלא חטא מעולם במעשה, כך שגם דרגת בינוני היא גבוהה וקשה להגיע אליה. וכן כולנו ערבים זה לזה וכמו שכתב הרמ"ק בספרו תומר דבורה שאם לאדם יש זקן וחבירו מתגלח בתער, הרי כאילו יש לו חצי זקן וחצי מגולח בתער וכן חבירו מדין ערבות הדדית. הרב רואי מרגלית.
שאלה: סוכה מתחת למרפסת גבוהה: האם מותר לבנות סוכה מתחת למרפסת? מדובר במרפסת שלא נותנת שום צל לסוכה כי היא מאד גבוהה. האם זה דומה לסוכה תחת האילן?
תשובה: הסכך של הסוכה צריך להיות בקו אנכי מתחת כיפת השמיים. אם מעל הסכך יש בליטה של מרפסת (והגובה של המרפסת לא משנה כלל לעניין זה), הסוכה פסולה.
שאלה: כדורים בצום - המשך: הרב פסק שאפשר לקחת כדור נגד כאב ראש ביום הכיפורים. באיזה תנאים הדבר מותר? האם אני צריך להיות ממש חולה?
תשובה: כאשר יש כאב ראש חזק מותר לקחת כדור כמובן בלי מים.
שאלה: להחזיר אבידה לחילוני: האם אני חייבת לשמור ולהשיב אבידה רק לגבי מי שנכלל "בעמיתך" ואיני חייבת לשמור על אבידה של מי שאינו שומר מצוות?
תשובה: בלי שום ספק, מצווה לשמור ולהשיב אבידה גם ליהודי שאינו שומר מצוות. כדאי לזכור את דעת רבנו המאירי, שכתב כי יהודים הגרים עם גויים שאצלם מקובל עפ"י החוק והמנהג להשיב אבידה יש צורך גם ליהודי להשיב אבידה לגוי, אחרת יש בזה חילול ד' שהגויים שומרים יותר על אחווה מאיתנו, ק"ו דברים ביחס ליהודי במדינת ישראל, שמקובלת על כולם מצוות השבת אבידה. מה עוד, שכבר פסקו הפוסקים, שרוב היהודים בזמננו שאינם שומרים תורה ומצוות הם בגדר תינוק שנשבה וע"כ הם בגדר עמיתך, בפרט שרובם משתדלים במצוות רבות שבין אדם לחברו ובכבוד לתורה, מקיימים ברית מילה ומכבדים את מועדי ישראל, כפי יכולתם. יש פוסקים שכתבו כי עפ"י דרשת ח, שבכלל מצוות השבת אבידה כלול גם דאגה לבריאות גופו של אדם מישראל ק"ו להשיב אותו בתשובה ולעורר בו רגשות טובים מחשבות ישרות, כל זה יתקיים ע"י השבת אבידה כדין. חילוני נחשב יהודי? לשתות יין שחילוני נגע בו. עוד בנושא זה.
שאלה: בקשת סליחה?: חזרתי בתשובה לפני שנה ומאז ניתקתי קשר עם ידיד שהיה לי עד כדי כך שאני אפילו לא אומרת לו אני בטוחה שהדבר פוגע בו אבל אני יודעת שאני לא יכולה להרשות את זה לעצמי כי אני בטוחה שהוא ינצל אפילו הזדמנות הכי קטנה כדי לחדש את הקשר וזה דבר שאני לא מעוניינת בו, לכן הפסקתי לדבר איתו לגמרי. האם אני צריכה לבקש ממנו סליחה? בסך הכל אני חושבת שניתוק הקשר עשה טובה לשנינו.
תשובה: אם את חושבת שעשית נכון שניתקת את הקשר ולא עשית זאת בצורה פוגעת אף על פי שהבחור מצטער אין את צריכה לבקש סליחה ומוטב לשמור על ניתוק מלא וזה גם לטובתו.
שאלה: למה אתרוג מורכב פסול?: לא ברורים לי הטעמים לפסול אתרוג מורכב (משום שהוא חסר או שחלק הלימון מהווה חציצה), הרי אתרוג זה לא אמור להיות גרוע מאתרוג שהורכב ע"י האבקה שבפשטות אמור להיות כשר ולא ייתכן לומר שכל אתרוג שהואבק מלימון יהיה פסול שא"כ קשה מאוד למצא אתרוג שלא הורכב.
תשובה: הרבה טעמים נאמרו לפסול אתרוג המורכב: א. נעבדה בו עברה של איוסר כלאיים, הסברה הזו היא בהנחה שהאתרוג והלימון הם מין באינו מינו מבחינת הלכות כלאים, אך לא כולם מסכימים לכך. ב. יש פוסקים שטענו שיש באתרוג המורכב פסול של חסר. ג. יש שטענו שבעודו מורכב אזי הולכים עפ"י הכלל "ילדה בטלה בזקנה", נמצא שהאתרוג המורכב בלימון מוגדר כלימון. ישנם עוד כמה טעמים לפסול המורכב, ועכ"פ כולם דברו על עץ אתרוג מורכב בלימון, ולא כפי שתיארת בשאלה על האבקה או הכלאה מינית של אתרוג עם הלימון. שאלתך קשה היא שכן בהאבקה או הכלאה מינית ההשפעה של הלימון על האתרוג היא גדולה הרבה יותר מאשר ההשפעה של הלימון על האתרוג באתרוג המורכב. אעפ"כ כל הפוסקים פסלו את האתרוג המורכב. אמנם לגבי האבקה או הכלאה, נראה לי שאם הדבר נעשה באופן טבעי "לא ניתנה תורה למלאכי השרת", וכיוון שהפרי נוצר על עץ האתרוג, הריהו ממין האתרוג. אך אם ההכלאה או האבקה נעשית באופן מלאכותי, נראה לי שיש לפסול את האתרוג הזה, כיוון שאין לך חסר גדול מזה. אמנם ראה בספר כשרות ארבעת המינים של הרב יחיאל מיכל שטרן עמ' קפב בשם דודו הגרש"ז אויערבאך שאומר בשמו שאתרוג שהואבק מלימון, הוא אתרוג כשר, אך נסתרים דבריו ממה שכתב הגרש"ז אויערבאך עצמו במנחת שלמה, מכון אוצרות שלמה, ח"ב עמ' שעא. בברכת התורה והארץ, יואל פרידמן
שאלה: להחזיר אבידה טמאה: אם אני רואה כלב שאבד לבעליו (או כל חיה טמאה אחרת), האם אני צריכה לשמור עליה ולהשיבה לבעליה?
תשובה: אין הבדל בהלכות אבידה בין חיה טהורה לטמאה. הרב יוסף וייצן.
שאלה: נגיעה בבנים קטנים שאני מחנכת: אני מדריכה מטעם השרות הלאומי בבית ספר יסודי בו יש בנים ובנות (בנפרד). עד איזה גיל מותר לי לגעת בבנים שבבית הספר? נראה לי שיש להפריד בין נגיעה של הפרדת קטטה לבין טפיחה על השכם.
תשובה: לגבי נגיעה ההבחנה שלך נכונה. אם הילדים קטנים ואין במגע כל צד של רגש בגלל שהם בנים דווקא, אין הנגיעה אסורה.
שאלה: מזוזה בפתח ללא דלת ומשקוף: למטבח בביתי ישנו פתח ללא דלת, וגג הפתח הוא התקרה. האם פתח כזה חייב במזוזה?
תשובה: לא חייב, אא"כ יש הבדלי גבהים בתקרה בין שני החדרים (כגון: שהתקרה באחד החדרים יותר נמוכה אז יש בעיה וצריך לראות איך בדיוק היא נראית). הרב יוסף וייצן.
שאלה: כהן שנקרא לעלות שלישי: כהן שנקרא לעלות לתורה "שלישי" וכדומה בגלל טעות או חוסר ידיעה כיצד ינהג?
תשובה: לא יעלה וירמוז לגבאי שהוא כהן. הרב יוסף וייצן.
שאלה: שימוש נוסף בצבע לתפילין: האם מותר להשתמש בצבע שחור המיוחד לתפילין לצורך אחר?
תשובה: אין בעיה כיון שלא מקבל קדושתו לפני שנצבע על התפילין.
שאלה: קטניות ללא חשש תרומות ומעשרות: האם הקטניות כולן מגיעות מחו"ל או שיש קטניות המיוצרות בארץ? כיצד ניתן לדעת ממה צריך להפריש תרומות ומעשרות ואיך אני יודע אם להפריש מעשר שני או מעשר עני?
תשובה: ישנן קטניות שמיובאות אך ישנן גם קטניות שמיוצרות בארץ. בדרך כלל שכשקונים קטניות ובפרט כשהן ארוזות יש עליהן השגחה וממילא הפרישו תרומות ומעשרות. אם אין הכשר, ולא ידוע אם הפרישו יש להפריש ללא ברכה. ההנחיה שלנו לומר בנוסח באופן קבוע 9 100 וכו' הרי הן מעשר שני, ואם הן משנת מעשר עני הרי הן מעשר עני. בצורה זו גם אם אין יודעים אם הפירות, הירקות או הקטניות הם משנת מעשר שני או עני, יוצאים ידי חובת ההפרשה. בברכת התורה והארץ, הרב יואל פרידמן.
שאלה: שור שדרס. את המחשב הנייד: אני מגיע לכולל בהסעה עם המחשב הנייד. באחד הימים הנהג ביקש ממני להכניס דברים לרכב דרך הדלת האחורית ולכן הנחתי את המחשב על הכביש ושכחתי אותו שם. כשהנהג נסע הוא דרס לי את המחשב והרס אותו. הנהג ראה ששמתי את התיק בצד הרכב, אולם סבר כמוני שכבר העליתי אותו. על מי מוטלת האחריות לנזק?
תשובה: זו שאלה לא פשוטה. לכאורה נראה שיש כאן פשיעה מסויימת של המניח. בעיקרון נהג חייב להתבונן לאן הוא נוסע, אבל במקרה שלנו התיק לא בלט על הכביש והנהג לא היה צריך לדעת שהוא הונח שם. על כביש לא מניחים דברים ולכן הנהג לא אשם בדריסה. כמובן שצריכים לבדוק את הסוגייה יותר לעומק, אבל על פניו כך נראה לי.
שאלה: חתן תורה אבל: האם אפשר להעלות לחתן תורה או לחתן בראשית חבר בקהילה הנמצא בשנת אבל?
תשובה: אין נכון למנות אבל לחתן תורה, ואמנם יש שהקלו בזה, אבל נראה שכך דעת רוב האחרונים, כמובא בפני ברוך כט, יא, ובהערה כד. אמנם נראה שאם הוא רב שתמיד עולה לחתן תורה, אם לא יעלה יראה כאילו הוא נוהג אבלות בחג, ועל כן אפשר להעלותו. אבל מי שאין חיוב שדווקא הוא יהיה חתן תורה, עדיף שלא יהיה. וכתב בפני ברוך שם, שגם אם כבר נתמנה להיות חתן תורה או בראשית, ונעשה אח"כ אבל, ילך לבית כנסת אחר וימנו אחר תחתיו לחתן. יש להוסיף שמותר לאבל בתוך י"ב חודש על אביו או אמו להשתתף בסעודת חתן תורה וחתן בראשית, כמבואר במשנה ברורה תרסט, ח. והטעם מפני שגם הוא סיים את התורה וראוי לו לשמוח על כך.
שאלה: תפילה במוסד חינוכי: אני מחנך כיתת תיכון במוסד חינוכי תורני. במהלך השנים נוצרו ביני לבין התלמידים קשרים טובים, גם עם התלמידים הפחות מקפידים בתורה ומצוות. חלק מן תלמידים מצהיר באופן ברור כי אין להם שום ענין בתפילה ואין להם שום רגש ורצון להתפלל בתפילה של המוסד. אני בהתלבטות קשה - האם ליצג את המוסד באופן קשוח וקר ולחייב את התלמידים להגיע לתפילה (אולי אני חייב לעשות זאת מצד האמת ואחרי המעשים ימשכו הלבבות) או שאולי דבר זה רק יזיק?
תשובה: שאלה זו צריכה לידון עם ראש המוסד ומחנכים אחרים. ככלל מורה אחד אינו יכול להפר החלטה מוסדית, מפני שבזה הוא שובר את הקו החינוכי הכללי, ואולי לו עצמו יהיה קל יותר, אבל לשאר המחנכים יהיה יותר קשה. על כן כל זמן שאלו הכללים יש לעמוד מאחריהם. אפשר לעשות זאת מתוך הבנה לבעייתם של התלמידים, אבל לומר להם, שאלו הכללים ואתה מחויב לעמוד מאחריהם. בלא קשיחות אישית כלפיהם, אלא מתוך נאמנות למערכת ולהחלטותיה. במקביל תעלה את הבעיה בפני ראש המוסד והמחנכים ותבחנו את דרכי ההתמודדות עם הבעייה.
שאלה: טילטול כסא ביום הכיפורים: האם מותר לטלטל ביום כיפור? האם אני יכולה להביא איתי כסא מהבית לבית הכנסת במידה ויש מקום?
תשובה: יום הכיפורים דינו כשבת ורק אם יש ערוב תקין מותר לטלטל.
שאלה: מי מפרנס? הבעל או האשה?: לכבוד הרב. ברצוני לדעת על מי מוטלת האחריות לפרנס המשפחה יותר על גבר או האשה? ושאלתי השניה או קצת בוטה אבל אנסה לנסח אותה בעדינות. ידוע היום בעולם החופשי שנשים חותרות לכל תחומי הקריירה וההשכלה וזה מאוד לגיטימי ואפילו נורמאלי. אבל איפה בדיוק מקומה של האשה היהודית בעיניין הזה?. שלומי
תשובה: בבית בריא אין השאלה הזו קיימת בני הזוג ביחד מתאמים מה כל אחד עושה ויחד משלימים אחד את השני. וכאשר בני זוג מכירים אחד את השני על מנת לבחון אם הם מתאימים עליהם לשוחח זה עם זה מה כל אחד רוצה לתרום לבנין המשפחה ולראות אם הם מוצאים שפה משותפת או לא. הם יכולים להחליט שהבעל ישא בעול הפרנסה והאשה תיהיה עקרת הבית. והם יכולים גם להחליט שהאשה היא תשא בעול הפרנסה והבעל יעלה במעלות התורה. או ינהל את עניני הבית. התורה אינה מכתיבה לבני זוג איך לסכם ביניהם את חלוקת התפקידים.
שאלה: לברך פעמיים עם ילד קטן: אני מתפללת ברכות השחר כל בוקר. לעיתים אני צריכה להכנס לתפילה בכיתה נמוכה ויוצא שאני אומרת שוב את ברכות השחר. האם מותר לי להתפלל איתם? אם אני שותקת הם לא יודעים איך להתקדם. השאלה כוללת גם ברכות שמיוחדות לבנים, כגון "שלא עשני אישה" ו"על מצוות ציצית". מה אעשה?
תשובה: מותר לך להגיד עם הילדים את הברכות שהם אומרים כיון שאת לא אומרת אז את הברכה לעצמך, אלא מתכוונת ללמד אותם לברך ולשם חינוך זה מותר.
שאלה: צום יום כיפור שחל בשבת: יום כיפור השנה חל בשבת, האין איסור אכילה ועינוי פוגם בקדושת השבת?
תשובה: ההבדל בין צום יום כפור לשאר צומות שהוא אינו צום של צרה חורבן ואבילות כשאר צומות, אלא צום שהוא מעלה, שאנו מתנתקים מצרכי הגוף ונדמים למלאכים, ולכן אין זה פוגע בקדושת השבת. הרב רואי מרגלית.